*Επιστολή προς τους Γονείς*

Αγαπητοί Γονείς,

Χριστός ανέστη!!

Υγεία, δύναμη και αισιοδοξία σε εσάς και τους μαθητές και μαθήτριές μας!!

Όλο το προηγούμενο διάστημα υποχρεωθήκαμε να προσαρμόσουμε την καθημερινότητά μας, να γίνουμε ευέλικτοι με βάση τα νέα δεδομένα. Αναζητήσαμε δυνατά στοιχεία του εαυτού μας όπως: οργανωτικότητα, χιούμορ, ευρηματικότητα. Αξιοποιήσαμε δοκιμασμένες ενέργειές μας σε προηγούμενες δυσκολίες της ζωής μας και τα καταφέραμε!!

Χρειάστηκε πολλές φορές να επαναπροσδιορίσουμε τις προτεραιότητές μας με θετική οπτική αξιοποιώντας τις στιγμές που παραμένουμε στο σπίτι με δραστηριότητες και συνήθειες που πιθανά είχαμε παραμελήσει λόγω των ρυθμών της καθημερινότητάς μας ή ανακαλύψαμε νέες: διάβασμα, μουσική, οικογενειακές στιγμές, συζητήσεις και παιχνίδι με τα παιδιά μας.

Αγαπητοί Γονείς, συνεχίζουμε να βιώνουμε μια δύσκολη κατάσταση, δοκιμάζουμε ή/και μαθαίνουμε όλοι τα όριά μας. Είναι ιδιαίτερα σημαντικό να σκεφτόμαστε ότι μετά από μια κρίση συνήθως βγαίνουμε πιο δυνατοί.

Καθώς το διάστημα της αναστολής λειτουργίας των Δημοτικών Σχολείων συνεχίζεται, αποχτά ιδιαίτερη σημασία να συνεχίσουμε να ενθαρρύνουμε τα παιδιά μας -μικρότερα και μεγαλύτερα- ώστε να εντάξουν την εκπαίδευση στην καθημερινότητά τους ως μορφωτικό αγαθό με τρόπο ουσιαστικό και ευέλικτο.

Οι Διευθυντές και οι Διευθύντριες των σχολικών μονάδων με υπευθυνότητα εφαρμόζουν τις Οδηγίες του Υπουργείου Παιδείας και Θρησκευμάτων, ενώ οι Εκπαιδευτικοί εξασφαλίζουν τον δίαυλο επικοινωνίας με τα παιδιά. Υλοποιούν την εξ αποστάσεως εκπαίδευση των παιδιών προσπαθώντας με κάθε πρόσφορο και ασφαλή τρόπο να κεντρίσουν το ενδιαφέρον τους και να διατηρήσουν την επαφή τους με την εκπαιδευτική διαδικασία υπό τις παρούσες συνθήκες με δημιουργικές εργασίες, δραστηριότητες εμπέδωσης και εμβάθυνσης ενοτήτων που έχουν ήδη διδαχθεί ή καινούργιες διδακτικές ενότητες που θα διδαχθούν και δια ζώσης με την επαναλειτουργία των σχολικών μονάδων.

Αγαπητοί Γονείς, αναγνωρίζοντας το ενδιαφέρον και την προσπάθεια των εκπαιδευτικών η ανάγκη για συνεχή συνεργασία γίνεται ουσιαστικότερη και η ενίσχυση της εμπιστοσύνης στο έργο του εκπαιδευτικού, που πάντα υπήρχε, τώρα αποχτά καθοριστική σημασία.

 Γνωρίζουμε όλοι μας ότι διανύουμε μια κατάσταση κρίσης και όπως κάθε κρίση έχει αρχή, μέση και τέλος.

Καλή συνέχεια σε όλους, με υγεία και με την πεποίθηση, που γίνεται ΒΕΒΑΙΟΤΗΤΑ, ότι θα καταφέρουμε να βγούμε από τις υπάρχουσες δύσκολες συνθήκες που όλοι μας βιώνουμε ακόμα πιο δυνατοί!

 *Ταβουλάρη Ζαχαρούλα*

 *Συντονίστρια Εκπαιδευτικού Έργου*

 *2ο ΠΕ.Κ.Ε.Σ. ΑΤΤΙΚΗΣ*